CREACIÓN SEDE ELECTRÓNICA DO ORGANISMO AUTÓNOMO TERRA DE SANXENXO
ADMINISTRACIÓN LOCAL — Municipal — Organismo Autónomo Terra de Sanxenxo (Outros documentos, notificacións e informacións públicas, 29/12/2021)

O presidente do Organismo Autónomo Terra de Sanxenxo, con data do 10 de novembro de 2021 emitiu a seguinte: A Lei 39/2015, do 1 de outubro, do Procedemento Administrativo Común das Administracións Públicas recoñece, nos seus artigos 13 e 14, o dereito dos cidadáns a relacionarse coas administracións públicas a través da utilización de medios electrónicos, reiterando o recoñecemento dese mesmo dereito que xa se tiña levado a cabo pola Lei 11/2007, de 22 de xuño, de Acceso electrónico dos cidadáns aos servizos públicos. O artigo 38.1 da Lei 40/2015, do 1 de outubro, de Réxime Xurídico do sector público define a Sede Electrónica como aquela dirección electrónica dispoñible para os cidadáns, a través de redes de telecomunicacións cuxa titularidade corresponde a unha administración pública, ou ben, a un ou varios organismos ou entidades de dereito público no exercicio das súas competencias. Pola súa parte, o número 3 do mesmo precepto establece que cada administración pública determinará as condicións e instrumentos de creación das sedes electrónicas. Esta presidencia, en uso das atribucións conferidas pola lexislación vixente RESOLVE: PRIMEIRO: Establecer como sede electrónica do O. A. Terra de Sanxenxo, nos termos do artigo 38 da Lei 40/2015, do 1 de outubro, o enderezo electrónico: https://terradesanxenxo.sedelectronica. gal. Os servizos da sede electrónica estarán operativos ás 24 horas de todos os días do ano. Cando por razóns técnicas poidan preverse que a sede ou algún dos seus servizos non poidan estar operativos, deberase informar aos usuarios coa máxima antelación posible, indicando cales son os medios alternativos de consulta dispoñibles. SEGUNDO: O Organismo Autónomo será responsable de garantir a integridade, veracidade e actualización de información e os servizos aos que se poida acceder a través da sede electrónica. TERCEIRO: A sede electrónica do O. A. Terra de Sanxenxo cumprirá os estándares de accesibilidade e calidade recomendados para as administracións públicas. CUARTO: O órgano titular da sede será a Presidencia do O. A. Terra de Sanxenxo e o seu contido mínimo disporá de acceso o rexistro xeral electrónico do concello, enlace ao perfil do contratante, catálogo de procedementos que se incorporen para a súa tramitación telemática, transparencia, emprego, novas e taboleiro, podendo incorporarse no futuro todos aqueles contidos que permitan un maior desenvolvemento da administracións electrónica. QUINTO: Os medios dispoñibles para a formulación de suxestións e queixas, en relación co contido, xestión e servizos ofrecidos na sede, poderán ser a presentación presencial ante os rexistros xerais e oficinas de atención ao público ou presentación electrónica a través dunha solicitude na propia sede electrónica, segundo estableza a normativa aplicable. SEXTO: a presente resolución publicarase no Boletín Oficial da Provincia de Pontevedra. O que se fai público para xeral coñecemento. En Sanxenxo, (documento asinado dixitalmente) O presidente, Telmo Martín González